2022 m. rugpjūčio 11 d. Fővárosi Törvényszék (Vengrija) pateiktas prašymas priimti prejudicinį sprendimą byloje SB / Agrárminiszter
(Byla C-538/22)
Proceso kalba: vengrų
Prašymą priimti prejudicinį sprendimą pateikęs teismas
Fővárosi Törvényszék
Šalys pagrindinėje byloje
Pareiškėja: SB
Kita administracinio proceso šalis: Agrárminiszter
Prejudiciniai klausimai
1.    Ar valstybės narės praktika, kai pagal valstybės narės nustatytą teisės į pagalbą kriterijų pasiektas veršiavimosi rodiklis, palyginti su deklaruotų gyvulių skaičiumi, yra mažesnis už reikalaujamą ir nustatytą deklaruotiems gyvuliams, turi būti atmesta visa susietosios paramos už karvės žindenės auginimą paraiška, net jei reikalaujamas veršiavimosi rodiklis pasiektas mažesnėje grupėje nei deklaruotas gyvulių skaičius, nes mažesnis veršiavimosi rodiklis nei reikalaujamas pagal nacionalinės teisės aktus reiškia, kad nė vienas iš deklaruotų gyvulių neatitinka reikalavimų, yra suderinama su 2014 m. kovo 11 d. Komisijos deleguotojo reglamento (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai1 (toliau – Deleguotasis reglamentas Nr. 640/2014), 30 straipsnio 3 dalimi, atsižvelgiant į jo 28 ir 31 konstatuojamąsias dalis, 2 straipsnio 1 dalies 16 ir 18 punktus ir 31 straipsnio 1–3 dalis?
2.    Jeigu į pirmąjį prejudicinį klausimą būtų atsakyta neigiamai, ar nagrinėjamu atveju turi būti nustatytas reikalavimus atitinkančių gyvulių skaičius, kaip apibrėžta to reglamento 2 straipsnio 1 dalies 18 punkte ir 30 straipsnio 3 dalyje, atsižvelgiant į to reglamento 28 ir 31 konstatuojamosiose dalyse ir pirmajame prejudiciniame klausime nurodytuose Sąjungos teisės akto straipsniuose nustatytus laipsniškumo ir proporcingumo reikalavimus, jei pasiektas veršiavimosi procentinis rodiklis yra mažesnis, nei reikalaujama pagal nacionalinės teisės aktus:
a)    į reikalavimus atitinkančius gyvulius įskaičiuojant tik tuos, kurie veršiavosi, arba
b)    į reikalavimus atitinkančius gyvulius įskaičiuojant gyvulius, tarp deklaruotų gyvulių sudarančius grupę, kurioje pasiekiamas nacionalinėse taisyklėse nustatytas veršiavimosi rodiklis?
3.    Ar, atsižvelgiant į Deleguotojo reglamento Nr. 640/2014 30 straipsnio 3 dalį ir 31 straipsnio 1 bei 2 dalis ir 31 konstatuojamojoje dalyje įtvirtintą proporcingumo reikalavimą, šio reglamento 31 straipsnio 3 dalis turi būti aiškinama taip, kad, siekiant nustatyti nuobaudos pagrindą, turi būti nustatytas reikalavimų neatitinkančių gyvulių ir reikalavimus atitinkančių gyvulių santykis arba deklaruotų gyvulių ir reikalavimus atitinkančių gyvulių santykis, be to, taip gautas koeficientas dar turi būti padaugintas iš 100, skaičiuojant procentais?
____________
1 OL L 181, 2014, p. 48.